ՏՊԱՒՈՐՈՒԹԻՒՆ


«ԿՌՈՒՆԿ, ՄԵՐ ԱՇԽԱՐՀԷՆ ԽԱՊՐԻԿ ՄԸ ՉՈՒՆԻ՞Ս…»

	Երէկ գիշեր, Կաթողիկոսարանի «Շնորհալի» երգչախումբը Կոմի-տաս վարդապետի ծննդեան 150-ամեակին նուիրուած համերգով անգամ մը եւս հայ հոգեւոր եւ ժողովրդական երգը մաքրազտած, հաւաքագրած եւ անմահացուցած վեհափայլ վարդապետը որպէս «առաւօտ լուսաբեր» ապրեցուց մեր հոգիներուն մէջ։ 
	Ամբողջ համերգի ընթացքին, «Կռունկ, մեր աշխարհէն խապրիկ մը չունի՞ս…»-ին բառերը եւ զանոնք խթանող ապրումները կը յաճախէին զիս։ Մեր բռնագրաւեալ հայրենիքին վերատիրանալու մեր հաւաքական կամ-քին ձայնն էր, որ կը հնչէր ներաշխարհիս մէջ եւ զիս կը տանէր մէկ օր առաջ Ամերիկայի Միացեալ Նահանգներու Ծերակոյտին կողմէ Հայոց ցեղասպանութեան միաձայն ճանաչումի վճռական հանգրուանին անմի-ջական ներգործութեան։ Այս անգամ մեր աշխարհին խապրիկը կու գար Ամերիկայէն եւ արդարութեան ղօղանջով կը լեցնէր հայ սիրտերը։ Ահաւասիկ այս յաղթակա՛ն հանգրուանն էր, որ կը նշուէր` Կոմիտաս վարդապետին ծնունդը, հանճարը, տառապանքն ու յաւերժութիւնը ընդե-լուզելով համայն հայութեան կեանքին ու պայքարին։ Կոմիտաս կը յառնէր որպէս վաւերական շառաւիղը մեր բոլոր դարերու վարդապետներուն, որոնք աղօթքով եւ գիրով ու կենդանի եւ արեան նահատակութեամբ հայ մշակոյթը կտակեցին հայ միտքին եւ մեզ դարձուցին քաղաքակիրթ եւ մշակութատէր ազգ։  
	Ըսուած է, որ այս աշխարհին մէջ հնչած ձայները չեն մեռնիր եւ յաւիտենապէս կ՚արձագանգեն։ Աշխարհի ստեղծագործութեան աստուա-ծային «Եղիցի լոյս» առաջին ձայնէն մինչեւ Կոմիտաս եւ անդին անընդ-միջաբար պիտի լսենք եւ աշխարհին լսելի դարձնենք «Կռունկ, մեր աշխարհէն խապրիկ մը չունի՞ս…»-ը` մինչեւ մեր երթը աւարտենք «Ցան-կամ տեսնել զիմ Կիլիկիա»-ով…։ 

13 դեկտեմբեր 2019									      Ն.

